დირბის ღვთისმშობლის ეკლესიის კომპლექსის ხედი  
ლაშა ხაჩიძის ფოტო
**დირბის ღვთისმშობლის ეკლესიის კომპლექსი** — საეკლესიო კომპლექსი ქარელის მუნიციპალიტეტის სოფელ დირბში. მდებარეობს სოფლის განაპირას, მთის ფერდობზე, მდინარე აღმოსავლეთ ფრონეს მარცხენა ნაპირზე, ადგილ სერებში. თარიღდება ადრინდელი და გვიანდელი ფეოდალური ხანით. კომპლექსში შედის: ღვთისმშობლის ეკლესია, სამრეკლო, გალავანი და სხვადასხვა ნაგებობის ნაშთები.

ღვთისმშობლის ეკლესია (7,7 X 10,3 მ) ამჟამად სამნავიანი ბაზილიკაა. თავდაპირველად მცირე ზომის დარბაზული ნაგებობა ყოფილა, რომლისგანაც პირვანდელი სახით გადარჩენილია აღმოსავლეთ ფასადი მთლიანად, დასავლეთ ფასადის ნაწილი და ინტერიერის ზოგიერთი მონაკვეთი. როგორც აღმოსავლეთ ფასადზე არსებული წარწერიდან ირკვევა, ლეონ III აფხაზთა მეფის ზეობისას 957-967 წლებს შორის აუშენებიათ. ამ დროს ქართლს აფხაზთა მეფის მოხელე იოანე ერისთავი განაგებდა, რომელიც წარწერაში მეფის შემდგომ მოიხსენიება. დირბის ეკლესიის აგების ინიციატორი აბრაჰამ დეკანოზი ჩანს. ეკლესიის მშენებლობის უშუალო შემსრულებელი, დამფინანსებელი ვინმე ოთინისძეა, რომელმაც სხვა თანადამფინანსებლებთან ერთად ითავა ეს საქმე. ეკლესია საკმაოდ ჩქარა აშენებულა. იგი ხარება დღეს, 25 მარტს დაუწყიათ და ენკენიას, 13 სექტემბერს კამარის დასაწყისამდე მიუყვანიათ. ეკლესია ნაგები იყო კარგად დამუშავებული მოზრდილი შინდისფერი ბაზალტის კვადრებით; გადაკეთების დროს გამოყენებულია აგური. ეკლესიაში შესასვლელი სამხრეთ მინაშენიდანაა. შექმნილი სივრცე გაყოფილია სამ ნავად. გვერდის და შუა ნავებს ჰყოფს წყვილი ნახევარწრიული თაღი. თაღები მასიურ ოთხკუთხა ბურჯებსა და აღმოსავლეთის და დასავლეთის კედლებს ეყრდნობა. ინტერიერის თავდაპირველი სიმაღლე შენარჩუნებულია. სამივე ნავს აღმოსავლეთით წრის მეოთხედის ფორმის მცირე აფსიდები აქვს. აფსიდების თაღები შეისრულია. აფსიდების წინ აგურის შელესილი დაბალი კანკელები დგას. ეკლესიის კედლები შელესილი და მთლიანად მოხატული ყოფილა.

ეკლესია იერუსალიმის ქრისტეს საფლავის მონასტერს ეკუთვნოდა.

მოხატულობა
----------

შუა ნავის საკურთხეველში, ჩრდილოეთ კედელზე და ბოძებზე შემონახულია გვიანდელი ფეოდალური ხანის მოხატულობის ფრაგმენტები. საკურთხეველში შემორჩენილია მოხატულობის ქვედა ორი რეგისტრი: ზემოთ - მოცoქულთა ზoარება (მოციქულები, ადგილის სიმცირის გამო, მუხლზევით არიან გამოსახული, რის გამოც კომპოზიცია სიმჭიდროვის და დაუსრულებლობის შთაბეჭდილებას ტოვებს), ქვემოთ - ეკლესიის მამანი გრაგნილებით ხელში. საკურთხევლის სარკმლის წირთხლზე ანგელოზის ფრთის ფრაგმენტი ჩანს. მოხატულია კანკელის ზედა ნაწილიც: კედლის ზედაპირიდან რამდენადმე ჩაღრმავებულ ფონზე ორ რიგად წარმოდგენილია წმინდანთა ბიუსტები. თითოეული გამოსახულება სწორკუთხა ჩარჩოშია მოქცეული (ჩარჩო გამოყვანილია ნალესობით). ჩრდილოეთ კედლის აღმოსავლეთ მონაკვეთზე შემორჩენილია მოწითალო-ყავისფერი საღებავით შესრულებული რვასტრიქონიანი ასომთავრული წარწერა (დაფარულია ბათქაშით), ხოლო დასავლეთ მონაკვეთზე - ცხენზე შუბშემართული წმ. გიორგის ფიგურა, ოდნავ ქვემოთ დიოკლიტიანეს გამოსახულება გაირჩევა. ეკლესიის ბოძების ჩრდილოეთ და სამხრეთ მხარეს წმინდა მეომართა დიდი ზომის ფიგურებია. ქვემოთ მოხატულობას მთელ სიგრძეზე გასდევს იატაკიდან დიდი მანძილით დაცილებული ორნამენტის ფართო ზოლი. პილასტრებისა და ბურჯების ვიწრო მხრები შევსებულია მცენარეული ორნამენტით. კოლორიტი მონაცრისფრო-ცისფერ, ყვითელ, მოვარდისფრო-ყავისფერ, თეთრ და ღია მწვანე ფერთა შეხამებაზეა აგებული.
აღმოსავლეთ ფასადის ცენტრში საკურთხევლის სარკმლის ზედა არე ჩუქურთმითაა მორთული. ჩუქურთმა ჩასმულია წრიულ ჩარჩოში (წრეს მხოლოდ ერთი მეოთხედი აკლია სარკმლის ჭრილის გასწვრივ), რომელიც სარკმლის ზედა თაღოვან ნაწილთან ერთად ერთ სწორკუთხა ქვაშია ამოკვეთილი. სარკმლის დანარჩენი არე მოურთველია. წრეში უსისტემოდაა მოცემული სხვადასხვა ზომის სხვადასხვა მოტივი. ერთ კუთხეში ადამიანის წელზედა დაყირავებული გამოსახულებაც გაირჩევა. ზედა მარჯვენა კუთხეში ვრცელი ასომთავრული წარწერაა (იკითხება ცალკეული სიტყვები). ორნამენტებისა და წარწერის კვეთა გრაფიკულია. ამ ფასადის თაროსებრი მასიური ლავგარდნებიც ადრინდელი ფეოდალური ხანისაა.

მიშენებები
----------

ეკლესია გვიანდელ ფეოდალურ ხანაში საფუძვლიანად გადაუკეთებიათ. სამხრეთით და ჩრდილოეთით მისთვის მთელ სივრცეზე მინაშენები მიუდგამთ და მთელი ნაგებობა ერთ ან ორფერდა სახურავქვეშ მოუქცევიათ. ძველი ეკლესიის ფრონტონის კუთხე დატოვებულია უცვლელად.

ეკლესიას მიშენებული აქვს ლავგარდანი და კედელი. საშენ მასალად ძველი ეკლესიის მსგავსია გამოყენებულია, მაგრამ უხარისხოდ დამუშავებული. კედლის წყობა ძველისაგან აშკარად განსხვავებულია. მინაშენების კედლები ფასადის ცენტრალურ (ძველ) ნაწილთან გადაბმული არ არის. სამხრეთ მონაშენის აღმოსავლეთის ფასადის ცენრში სომხურწარწერიანი ჯვრები (ხაჩქარები) არის ჩასმული. მინაშენის სამხრეთი ფასადი აგურითაა ნაშენი და მორთულია დეკორატიული ისრული თაღებით.

სამრეკლო
--------

ეკლესიის სამხრეთ შესასვლელის წინ, ორიოდ მეტრზე ორსართულიანი სამრეკლო (5,2 X 4,8 მ) დგას. აშენებულია XVII საუკუნეში, ეკლესიის გადაკეთების დროს. ნაგებია აგურით. კედლები გარედან შელესილი ყოფილა. სამრეკლო კუბური ფორმის მასიური ნაგებობაა. მისი ქვედა სართული გახსნილია ფართო თაღებით. კედლებში II სართულზე ასასვლელი ვიწრო კიბეა დატანებული. II სართული ღია ფანჩატურს წარმოადგენს, გადახურულია კირხსნარით დაბეტონებული მასიური ისრული გუმბათით, რომელსაც კონუსური სახურავი ადგას. პირველი სართულის დასავლეთ ფასადის კუთხეში, მომწვანო ფერის ოთხკუთხა ქვაზე ამოკვეთილია ასომთავრული წარწერა.

გალავანი
--------

კომპლექსს შემოვლებული აქვს გალავანი. კომპლექსის დანარჩენი ნაგებობების ნაშთები გალავნის გარეთ (80 მ-ზე) მდებარეობს.

ნასოფლარი
---------

კომპლექსში შემავალი ნასოფლარის ფართობი 2,5 ჰექტარია. აქ იპოვება წითლად გამომწვარი უხეშკეციანი თიხის ჭურჭლის ნამტვრევები, ქვევრის პირგვერდის ფრაგმენტები, აქვეა მარანი ჩამტვრეული ქვევრებით. მიწითაა დაფარული სამეურნეო ნაგებობების ნაშთების დიდი ნაწილი.

ლიტერატურა
----------

* საქართველოს ისტორიისა და კულტურის ძეგლთა აღწერილობა, ტ. 5, თბ. 1990. — გვ. 368.

სქოლიო
------

1. ↑  *გვასალია ჯ.*, ფრონის ხეობათა ისტორიული გეოგრაფიის საკითხები // საქართველოს ისტორიული გეოგრაფიის კრებული, ტ. VII, თბ.: „მეცნიერება", 1989. — გვ. 11, ISBN 5-520-00154-5.

|  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| 

| ხ • გ • რ
ქარელის მუნიციპალიტეტის ტაძრები |
| --- |
|  |
| ქარელი | 
ქარელის ღვთისმშობლის ეკლესია |
|  |
| აბისის თემი | 
აბისის წმინდა მარინეს ეკლესია  • აბისის იოანე ნათლისმცემლის ეკლესია |
|  |
| ავლევის თემი | 
ავლევის ღვთისმშობლის ეკლესია  • ავლევის წმინდა გიორგის ეკლესია  • გომართის წმინდა გიორგის ეკლესია  • ცერონისის იოანე ნათლისმცემლის ეკლესია  • ცერონისის მაცხოვრის ეკლესია  • ცერონისის ღვთისმშობლის ეკლესია |
|  |
| ახალსოფლის თემი | 
ოქროსოფლის მაცხოვრის ეკლესია  • სუქითის სამების ეკლესია |
|  |
| ბრეთის თემი | 
სალარიანი საყდარი  • არადეთის წმინდა გიორგის ეკლესია  • ბრეთის ეკლესია  • ბრეთის მამა პიროსის ეკლესია  • ბრეთის წმინდა გიორგის ეკლესია |
|  |
| ბრეძის თემი | 
აბანოს წმინდა გიორგის ეკლესია  • აბანოს წმინდა მარინეს ეკლესია  • კოდას წმინდა ელიას ეკლესია  • ატოცის მთავარანგელოზის ეკლესია  • ატოცის ღვთისმშობლის მცირე ეკლესია  • ატოცის ღვთისმშობლის დიდი ეკლესია  • ატოცის წმინდა გიორგის ეკლესია  • ატოცის წმინდა მარინეს მცირე ეკლესია  • ატოცის წმინდა მარინეს დიდი ეკლესია  • ბრეძის კომპლექსი  • ბრეძის კვირაცხოვლის ეკლესია  • ყვავის საყდარი  • საციხურის წმინდა გიორგის ეკლესია  • ჭვრინისის წმინდა იორამის ეკლესია |
|  |
| გვერძინეთის თემი | 
ელბაქიანთკარის იოანე მახარებლის ეკლესია  • ელბაქიანთკარის ღვთისმშობლის ეკლესია  • ელბაქიანთკარის მაცხოვრის ეკლესია • ელბაქიანთკარის წმინდა გიორგის ეკლესია  • სათერძის წმინდა გიორგის ეკლესია  • ქოზიფის მონასტერი |
|  |
| დვანის თემი | 
დვანის წმინდა გიორგის ეკლესია  • დირბის ღვთისმშობლის ეკლესიის კომპლექსი  • დირბის ყველაწმინდის ეკლესია  • დირბის წმინდა გიორგის ეკლესია  • დირბის წმინდა გიორგის ზედაჯვრის ეკლესია  • დირბის წმინდა თევდორეს ეკლესია  • ტახტისძირის პეტრე-პავლეს ეკლესია |
|  |
| ზემო ხვედურეთის თემი | 
ზემო ხვედურეთის წმინდა გიორგის ეკლესია  • ტყემალის ეკლესია  • ხეობის ივანე მახარებლის ეკლესია  • ხეობის მთავარანგელოზის ეკლესია  • ხეობის ღვთისმშობლის ეკლესია  • ჭანდრების კვირაცხოვლის ეკლესია  • მწვანე საყდარი • ფაფელაანთ ეკლესია  • ჭანდრების ქაშვეთის ეკლესია  • ჭანდრების ღვთისმშობლის ეკლესია • ჭანდრების წმინდა გიორგის ეკლესია  • ჭეშმარიტას ეკლესია • ეკლესია მარიამწმინდა  • თრეხვის ღვთისმშობლის ეკლესია |
|  |
| ზღუდრის თემი | 
ზღუდრის ეკლესია  • სარკის წმინდა გიორგის მონასტერი  • ზღუდრის ღვთისმშობლის ეკლესია  • ზღუდრის წმინდა გიორგის ეკლესია  • ზღუდრის წმინდა კვირიკეს ეკლესია  • ზღუდრის წმინდა სტეფანეს ეკლესია  • ძაძვის კომპლექსი  • ძაძვის წმინდა გიორგის ეკლესია  • მუხილეთის ღვთისმშობლის ეკლესიის კომპლექსი  • ორთუბნის ღვთისმშობლის ეკლესია  • გიგოს საყდარი  • ყინწვისის მონასტერი |
|  |
| კეხიჯვრის თემი | 
ვედრების ღვთისმშობლის ეკლესია  • კეხიჯვრის წმინდა გიორგის ეკლესია  • სამწევრისის ტაძარი  • სანებლის წმინდა გიორგის ეკლესია  • საღოლაშენის ღვთისმშობლის მიძინების ეკლესია |
|  |
| მოხისის თემი | 
მოხისის წმინდა გიორგის ეკლესია |
|  |
| რუისის თემი | 
რუისის კვირაცხოვლის ეკლესია  • რუისის კვირიკეწმინდის ეკლესია  • რუისის ღვთისმშობლის მცირე ეკლესია  • რუისის ღვთისმშობლის დიდი ეკლესია  • რუისის ღვთისმშობლის ტაძარი  • რუისის წმინდა დემეტრეს ეკლესია  • რუისის წმინდა მარინეს ეკლესია |
|  |
| ურბნისის თემი | 
ურბნისის სიონი |
|  |
| ფცის თემი | 
ფცის ღვთისმშობლის ეკლესია  • ფცის წმინდა ნიკოლოზის ეკლესია  • ღოღეთის კვირაცხოვლის ეკლესია  • ღოღეთის ღვთისმშობლის ეკლესია |

 |